text: नई दिल्ली। पूर्व भारतीय कप्तान राहुल द्रविड़ ने भारतीय क्रिकेट कंट्रोल बोर्ड (बीसीसीआई) से हितों के टकराव मुद्दे पर स्पष्टीकरण मांगा है। हाल ही में बीसीसीआई का संचालन कर रही प्रशासकों की समिति (सीओए) के सदस्य पद से इस्तीफा देने वाले जाने-माने इतिहासकार रामचंद्र गुहा ने कई दिग्गज क्रिकेट खिलाडिय़ों के खिलाफ हितों के टकराव के मुद्दे को उठाया था जिसमें द्रविड़ का भी जिक्र था। गुहा ने कहा था कि उन्होंने बार-बार इस बात को उठाया है कि कोई भी व्यक्ति एक समय पर दोनों पद नहीं संभाल सकता और न ही दोनों कार्यों की जिम्मेदारी के प्रति न्याय कर सकता है। यह लोढा समिति के प्रावधानों के विपरीत भी है। पूर्व भारतीय कप्तान ने इस पर प्रतिक्रिया व्यक्त करते हुए कहा है कि उन्होंने अपनी स्थिति की स्पष्टता के लिये प्रशासकों की समिति को पत्र भेजा है जिसमें उन्होंने कहा है कि हितों के टकराव संबंधी नियमों पर स्पष्टता के साथ उन्हें बतायें। उन्होंने कहा कि हां मैंने सीओए को पत्र लिखा है जिसमें मैंने हितों के टकराव संबंधी मामले में अपनी स्थिति स्पष्ट करने को कहा। द्रविड़ ने कहा कि बीसीसीआई के हितों के टकराव संबंधी नियमों के अनुरूप मैं निश्चित रूप से हितों के टकराव के अंतर्गत नहीं आता हूं। यदि अनुबंध के बीच में किसी कानून में परवर्तन किया जाता है तो मुझे लगता है इस पर आलोचना करना व्यर्थ है।